ซานตามาแล้ว
หลังจากเข้าเกียร์ R บางนโยบายที่โดนต่อต้าน เข้าเกียร์ N กับบางนโยบายที่ไม่เห็นด้วยแต่ไม่อยากขัดใจใคร
23 ก.ค. 2555

หลังจากเข้าเกียร์ R บางนโยบายที่โดนต่อต้าน เข้าเกียร์ N กับบางนโยบายที่ไม่เห็นด้วยแต่ไม่อยากขัดใจใคร 
เดอะโต้ง กิตติรัตน์ ณ ระนอง ก็เริ่มใส่เกียร์ D เพื่อเดินหน้าโครงการประชานิยมร้อนๆ แบบใจถึง พึ่งได้
เรื่องที่จะได้ใจชาวพารามากที่สุดยามนี้ เห็นจะเป็นเรื่องของการเปลี่ยนนโยบายรถคันแรก จากเดิมที่เข้มเต็มพิกัดว่าต้องซื้อรถภายในวันที่ 31 ธ.ค. 2555 และจะต้องรับมอบรถให้ได้ภายใน 3 เดือน หรือ 6 เดือน ไม่งั้นก็อดได้คืนภาษีสรรพสามิตรถยนต์
ว่าแล้วซานตาโต้ง ก็เปลี่ยนเงื่อนไขให้จองรถภายในวันที่ 31 ธ.ค.นี้ แต่จะให้รับรถเมื่อไหร่ก็ได้ตลอดปี 2556 เพราะเชื่อว่าบริษัทรถยนต์อยากขายใจจะขาด ไม่มีใครมาดึงเอาไว้หรอก
เค้าลือให้แซดว่า มีค่ายรถยนต์รายหนึ่ง ล็อบบี้สุดชีวิต เพราะตั้งใจว่ากลางปีนี้จะเปิดตัวรถยนต์อีโคคาร์ใหม่ จะได้ไม่ได้รับผลกระทบจากนโยบายนี้
แต่การล็อบบี้ไร้ผลจะด้วยเหตุผลใดก็แล้วแต่ เพราะเดอะโต้งบอกว่าจะเสนอ ครม.พิจารณาเร็วๆ นี้แหละ 
งานนี้หวังว่าคงไม่มีการชักเข้าชักออกอีกนะท่าน เพราะชาวบ้านงงงวย สับสนชีวิตว่าจะซื้อรถดี ไม่ซื้อรถดี จนตลาดรถป่วนไปเป็นระยะ